1936. aasta Berliini olümpiamänge valgustati Eestis laialdaselt. Juba enne mänge hakati Oskar Lõvi ja Heino Mikkini toimetamisel välja andma Olümpialehte, kus toodi ära meie olümpiameeste elulood ja intervjuud spordiametnikega. Kõik suuremad Eesti päevalehed olid olümpialinna saatnud oma korrespondendid. Nii tegutses Aadu Adari-Adorf Uudislehe korrespondendina, Vladimir Raudsepp tegi kaastööd Uus Eestile, Ilmar Peterson (Pen) Päevalehele, Aksel Vaik Vabale Maale, Harald Nõmmik Rahvalehele. Oskar Lõvi alias Toomas Kivi oli Postimehe ja Päevalehe korrespondendiks ning Raadio Ringhäälingu reporteriks. Ajalehtede kirjasaatjatena tegutsesid ka Artur Reisner, Evald Äärma, Johannes Villemson, Ernst Idla jt. Koolinoorte ettevõtmisi valgustas R. Uustal ja üliõpilassportlaste tegemisi Arved Ojari. Pärast mänge ilmus Uusi Suomi spordivaatleja Aleksander Antsoni poolt ka rikkalikult piltidega varustatud olümpiaraamat "Berliini olümpiamängud 1936", mida võib pidada senini kõige põnevamaks eesti olümpiaraamatuks. Kuna ülevaated olümpiamängudest olid ajalehtedes väga mitmekesised ja huvitavad, siis pakume neist valiku. Osa valitud lugusid on pärit olümpiaeelsetest ja -järgsetest aegadest.